यूरोपीय ज्ञानोदय ने दो बड़े मूल्य दिए - व्यक्तिगत स्वाधीनता और सार्वभौमता। कहा जा सकता है कि वैश्वीकरण उन्हीं दो मूल्यों की पैरोडी है। जॉन स्टुअर्ट मिल ने ‘स्वाधीनता के बारे में’ शीर्षक अपने प्रसिद्ध लेख में कहा था, ‘मानवजाति के विकास के साथ ऐसे सिद्धांत विकसित होंगे, जिनके संबंध में अंतत: कोई मतभेद या संदेह नहीं रह जाएगा। सभी मनुष्य की अच्छाई इससे परखी जाएगी कि उसके पास एक साथ ऐसे कितने शक्तिशाली सत्य हैं जो बिना विरोध के सार्वभौम रूप से मान्य हों।‘ वाशिंगटन आम राय, विश्व व्यापार संगठन, यूरोपीय यूनियन आदि सार्वभौमता की उस धारणा के चरम प्रतिफलन हैं। सर्वविदित है कि स्वाधीनता पर ग्रंथ लिखने वाले मिल ने ही नहीं, रूसो, हेगेल आदि ने भी दुनिया के देशों में उपनिवेशवाद को सभ्यता, शांति और समृद्धि का वाहक और मानवता का दूत बताया था - ‘फ्रीडम’ और ‘इंडीपेंडेंस’ दो अलग चीजें थीं। यह यूरोपीयनों का ‘कोलोनियल रोमांस’ था।